CELEX: 32019D2140
Language: da
Date: 2019-10-21 00:00:00
Title: Kommissionens afgørelse (EU) 2019/2140 af 21. oktober 2019 om statsstøttesag SA.52194 — 2019/C (ex 2018/FC) — Den Slovakiske Republik — Omsætningsafgift for detailhandelen i Slovakiet (meddelt under nummer C(2019) 7474) (Kun den slovakiske udgave er autentisk) (EØS-relevant tekst)

13.12.2019   
               
               
                  DA
               
               
                  Den Europæiske Unions Tidende
               
               
                  L 324/11
               
            
         KOMMISSIONENS AFGØRELSE (EU) 2019/2140
         af 21. oktober 2019
         om statsstøttesag SA.52194 — 2019/C (ex 2018/FC) — Den Slovakiske Republik — Omsætningsafgift for detailhandelen i Slovakiet
         
            
               (meddelt under nummer C(2019) 7474)
            
         
         (Kun den slovakiske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, særlig artikel 108, stk. 2, første afsnit, og
         ud fra følgende betragtninger:
         1.   PROCEDURE
         
         
                     (1)
                  
                  
                     Den 13. december 2018 vedtog det slovakiske parlament loven om den særlige afgift på detailhandelskæder (»loven om detailhandelsafgift«) (1), hvormed der blev indført en omsætningsafgift for detailhandlende, der sælger fødevarer til slutforbrugere (»detailhandelsafgiften«). Loven trådte i kraft den 1. januar 2019. Den første periode, hvor afgiften påløb, var januar-marts 2019 med, og afgiftsbeløbet skulle betales senest ultimo april 2019.
                  
               
                     (2)
                  
                  
                     Kommissionen blev opmærksom på detailhandelsafgiften efter at have modtaget oplysninger herom fra og med oktober 2018. Den 21. december 2018 modtog Kommissionen en klage med påstand om, at undtagelser fra afgiften i henhold til loven om detailhandelsafgift udgør statsstøtte til fordel for visse detailhandlende.
                  
               
                     (3)
                  
                  
                     Den 11. januar 2019 skrev Kommissionens tjenestegrene til Slovakiet for at anmode om oplysninger om detailhandelsafgiften. Den 22. januar 2019 sendte Kommissionens tjenestegrene klagen videre Slovakiet med henblik på at modtage eventuelle bemærkninger.
                  
               
                     (4)
                  
                  
                     Den 7. februar 2019 modtog Kommissionen Slovakiets svar på brevet af 11. januar 2019 såvel som landets bemærkninger til klagen.
                  
               
                     (5)
                  
                  
                     Den 13. februar 2019 sendte Kommissionens tjenestegrene et brev til de slovakiske myndigheder med oplysninger om deres foreløbige holdninger til sagen, og de blev ved samme lejlighed underrettet om, at Kommissionen overvejede at udstede et påbud om indstilling af foranstaltningen i henhold til artikel 13, stk. 1, i Rådets forordning (EU) 2015/1589 (2), og de fik mulighed for at fremsætte bemærkninger.
                  
               
                     (6)
                  
                  
                     Den 5. marts 2019 besvarede Slovakiet Kommissionens brev af 13. februar 2019.
                  
               
                     (7)
                  
                  
                     Ved brev af 2. april 2019 meddelte Kommissionen Slovakiet, at den havde truffet afgørelse om at indlede proceduren efter artikel 108, stk. 2, i traktaten om Den Europæiske Unions funktionsmåde (TEUF) over for den foranstaltning, der var blevet indført ved loven om detailhandelsafgift (»åbningsafgørelsen«). Kommissionen stillede også krav om øjeblikkelig indstilling af foranstaltningen i henhold til artikel 13, stk. 1, i forordning (EU) 2015/1589.
                  
               
                     (8)
                  
                  
                     Åbningsafgørelsen blev offentliggjort i Den Europæiske Union Tidende (3). Kommissionen opfordrede interesserede parter til at fremsætte bemærkninger til den pågældende støtteforanstaltning.
                  
               
                     (9)
                  
                  
                     Slovakiet indsendte bemærkninger til åbningsafgørelsen ved brev af 13. maj 2019, og det blev meddelt Kommissionen, at loven om detailhandelsafgift var blevet ophævet.
                  
               
                     (10)
                  
                  
                     Efter at have modtaget oplysninger fra Slovakiet den 13. maj 2019 sendte Kommissionens tjenestegrene den 29. maj 2019 et brev til landet med en anmodning om yderligere oplysninger om lovens juridiske status. Den 10. juni 2019 besvarede Slovakiet Kommissionens brev.
                  
               
                     (11)
                  
                  
                     Kommissionen modtog ingen bemærkninger fra interesserede parter til åbningsafgørelsen.
                  
               2.   BESKRIVELSE AF FORANSTALTNINGEN
         
         
                     (12)
                  
                  
                     Med loven om detailhandelsafgift blev der indført en afgift med følgende hovedkarakteristika:
                     
                                 a)
                              
                              
                                 en afgift på 2,5 % af den samlede omsætning hos detailhandlende, der sælger fødevarer (herunder omsætning, der stammer fra salg af andre varer end fødevarer);
                              
                           
                                 b)
                              
                              
                                 hvis mindst 25 % af deres omsætning stammer fra salg af fødevarer til slutforbrugere;
                              
                           
                                 c)
                              
                              
                                 hvis de opererer i mindst 15 % af alle slovakiske administrative distrikter;
                              
                           
                                 d)
                              
                              
                                 medlemmerne af franchise- og handelsalliancer behandles som særskilte afgiftspligtige med henblik på opfyldelsen af betingelserne for anvendelse af detailhandelsafgiften;
                              
                           
                                 e)
                              
                              
                                 følgende detailhandlende er fritaget for afgiften:
                                 
                                             1)
                                          
                                          
                                             små og mellemstore virksomheder som defineret i Kommissionens forordning (EU) nr. 651/2014 (4)
                                             
                                          
                                       
                                             2)
                                          
                                          
                                             storkøkkener
                                          
                                       
                                             3)
                                          
                                          
                                             detailhandlende, der er fødevareproducenter (eller tilknyttet fødevareproducenter), og som genererer mindst 80 % af deres nettoomsætning ved salg til slutforbrugere af de fødevarer, de producerer
                                          
                                       
                                             4)
                                          
                                          
                                             detailhandlende, som genererer mindst 80 % af deres omsætning ved salg af en enkelt kategori af fødevarer
                                          
                                       
                                             5)
                                          
                                          
                                             detailhandlende, for hvilke afgiften ikke overskrider 5 000 EUR pr. kvartal
                                          
                                       
                           
                                 f)
                              
                              
                                 i skattegrundlaget indgår ikke nettoomsætningen i detailforretninger beliggende i:
                                 
                                             1)
                                          
                                          
                                             de mindst udviklede distrikter i Slovakiet med maksimalt 10 ansatte
                                          
                                       
                                             2)
                                          
                                          
                                             kommuner med ikke over tre forretningssteder, der sælger fødevarer til slutforbrugere.
                                          
                                       
                           
               
                     (13)
                  
                  
                     I henhold til loven om detailhandelsafgift skal landbrugsministeriet bruge nettoprovenuet fra detailhandelsafgiften til især at støtte landbrugs- og fødevaresektoren. Nettoprovenuet er lig med differencen mellem a) indtægterne fra detailhandelsafgiften og b) reduktionen i selskabsindkomstskat som følge af fradraget af detailhandelsafgiften.
                  
               3.   OPHÆVELSE AF FORANSTALTNINGEN
         
         
                     (14)
                  
                  
                     Ved brev af 13. maj 2019 meddelte Slovakiet Kommissionen, at loven om detailhandelsafgift var blevet ophævet ved lov nr. 88/2019 af 9. april 2019 (se betragtning 9 ovenfor). Derfor fandt Slovakiet, at Kommissionens formelle undersøgelse ikke længere var relevant.
                  
               
                     (15)
                  
                  
                     Som svar på en anmodning om mere detaljerede oplysninger meddelte Slovakiet ved brev af 10. juni 2019 Kommissionen, at ophævelsen af loven om detailhandelsafgift ikke skete med tilbagevirkende kraft, eftersom dette ikke er tilladt i henhold til slovakisk ret. Loven om ophævelse af loven om detailhandelsafgift trådte i kraft den 9. april 2019, og loven om detailhandelsafgift blev ophævet samme dato.
                  
               
                     (16)
                  
                  
                     Efter anmodning fra Kommissionens tjenestegrene oplyste Slovakiet desuden, at de virksomheder, der havde været omfattet af den ophævede lov om detailhandelsafgift, mens den var gældende, ikke var forpligtet til at betale afgiften, og at Slovakiet ikke havde ret til at opkræve den. Endelig bekræftede Slovakiet, at ingen virksomheder havde foretaget indbetaling af detailhandelsafgiften.
                  
               
                     (17)
                  
                  
                     Det betyder, at ifølge oplysningerne fra Slovakiet er loven om detailhandelsafgift blevet ophævet, og den har ikke resulteret i afgiftsbetaling eller afgiftspligt i den periode, hvor den var gældende.
                  
               
                     (18)
                  
                  
                     Som følge af Slovakiets ophævelse af loven om detailhandelsafgift er den formelle undersøgelsesprocedure der blev indledt over for den pågældende foranstaltning, ikke længere relevant.
                  
               4.   KONKLUSION
         
         
                     (19)
                  
                  
                     Proceduren efter artikel 108, stk. 2, i TEUF er ikke længere relevant grundet Slovakiets ophævelse af loven om detailhandelsafgift og bør derfor afsluttes —
                  
               VEDTAGET DENNE AFGØRELSE:
         
            Artikel 1
            Som følge af Slovakiets ophævelse af loven om detailhandelsafgift er den formelle undersøgelsesprocedure, der den 2. april 2019 blev indledt efter artikel 108, stk. 2, i traktaten om Den Europæiske Unions funktionsmåde over for støtteforanstaltningen under loven om detailhandelsafgift, ikke længere relevant, hvorfor den afsluttes.
         
         
            Artikel 2
            Denne afgørelse er rettet til Den Slovakiske Republik.
         
         
            Udfærdiget i Bruxelles, den 21. oktober 2019.
            
               
                  På Kommissionens vegne
               
               Margrethe VESTAGER
               
                  Medlem af Kommissionen
               
            
         
         
            (1)  Lov nr. 385/2018 af 13. december 2018 om en særlig afgift på detailhandelskæder og om ændring af lov nr. 595/2003 om indkomstskat med senere ændringer.
         
            (2)  Rådets forordning (EU) 2015/1589 af 13. juli 2015 om fastlæggelse af regler for anvendelsen af artikel 108 i traktaten om Den Europæiske Unions funktionsmåde (EUT L 248 af 24.9.2015, s. 9).
         
            (3)  EUT C 194 af 7.6.2019, s. 11.
         
            (4)  Kommissionens forordning (EU) nr. 651/2014 af 17. juni 2014 om visse kategorier af støttes forenelighed med det indre marked i henhold til traktatens artikel 107 og 108 (EUT L 187 af 26.6.2014, s. 1).